दिल्ली। मध्यप्रदेश के मुख्यमंत्री शिवराज सिंह चौहान ने सख्त रूख दिखाते हुए कहा कि मैं मध्यप्रदेश की धरती पर लव जिहाद किसी भी कीमत पर नहीं चलने दूंगा।
शिवराज सिंह ने कहा कि हम इसे रोकने के लिए कानून बना रहे हैं। यह देश को तोड़ने का षड्यंत्र है, इसे किसी भी कीमत पर हम कामयाब नहीं होने देंगे। दरअसल, भाजपा शासित राज्य मध्यप्रदेश में लव जिहाद को लेकर कानून का मसौदा तैयार हो चुका है। वहीं उत्तर प्रदेश भी जल्द इसे लेकर कानून लाने वाला है। हरियाणा, कर्नाटक के बाद अब भाजपा अपनी गठबंधन सरकार वाले राज्य बिहार में भी लव जिहाद कानून बनाना चाहती है।
दरअसल, कुछ दिन पहले ही भाजपा नेता गिरिराज सिंह ने कहा था, मेरा मानना है कि लव जिहाद आज समाज में एक तरह से कैंसर हो गया है। अब कई राज्य इसके लिए कानून बनाने की मुहिम में लग गए हैं। भाजपा शासित प्रदेशों में सरकार इसके खिलाफ धड़ाधड़ कानून बनाने में जुटी हैं। लव जिहाद के मुद्दे पर शिवराज सिंह चौहान शुरू से ही बेहद मुखर रहे हैं।